Diari Oficial de la Generalitat Valenciana


Sumari del DOGV 2431, del 19-01-1995 (1995/833590)

ACORD de 10 de gener de 1995, del Govern Valencià, pel qual s'autoritza la subscripció d'un préstec amb el Consorci Valencià de Serveis Socials (CONVASER).
-----------------------------------------------------------------------------------------------------------------------------------------------------------

### Dades del document

Número de DOGV
:   2431

Data del DOGV
:   19-01-1995

Secció del DOGV
:   ALTRES DISPOSICIONS

Número del document
:   1995/833590


Data del document
:   10-01-1995

Organisme emissor
:   Conselleria d'Economia i Hisenda

Tipus de document
:   Acord

ACORD de 10 de gener de 1995, del Govern Valencià, pel qual s'autoritza la subscripció d'un préstec amb el Consorci Valencià de Serveis Socials (CONVASER).   
El Govern Valencià, en la reunió del dia 10 de gener de 1995, adoptà l'acord següent:  
La Generalitat Valenciana i la Diputació Provincial de València van constituir en 1986 el CONVASER amb la finalitat d'aconseguir una major eficàcia en les actuacions públiques dirigides a la protecció i tutela dels deficients mentals. A aquest efecte, l'entitat disposa de quatre residències, compta amb 267 persones al seu servei, i atén prop de 360 persones.  
El règim financer del consorci esmentat està constituït fonamentalment per les aportacions econòmiques anuals dels ens consorciats, corresponent-los la distribució següent: a la Generalitat Valenciana el 80% de les aportacions anuals i a la Diputació Provincial de València el 20% restant.  
No obstant això, el pressupost del consorci, durant els dos últims exercicis, s'ha vist afectat per un important desequilibri, produït fonamentalment per les dificultats que la Diputació ha tingut per afrontar les seues obligacions, xifrat en l'actualitat en 385 milions de pessetes.  
Vista la situació esmentada, la Generalitat Valenciana ha optat per dotar el consorci dels mitjans financers necessaris perquè puga continuar desenvolupant les seues actuacions, en un camp tan important com el dels serveis socials, independentment que la Diputació, al seu moment, done cobertura a les seues obligacions pendents.  
D'acord amb tot això i vist el que disposa els articles 33 i següents del text refós de la Llei d'Hisenda Pública Valenciana, a proposta del Conseller d'Economia i Hisenda, el Govern Valencià  
ACORDA:  
Primer  
Autoritzar la Conselleria de Treball i Afers Socials perquè lliure al Consorci Valencià de Serveis Socials, que la rebrà en concepte de préstec, la quantitat de 385 milions de pessetes.  
Segon  
Les condicions del préstec esmentat seran les següents:  
a) El CONVASER s'obligarà a tornar la quantitat esmentada abans del 15 de desembre de 1995.  
b) El préstec no reportarà cap interés d'acord amb el que disposa l'article 1.755 del Codi Civil.  
c) El CONVASER podrà cancel·lar anticipadament, parcialment o totalment, abans del venciment, el préstec, i en qualsevol cas estarà obligat a destinar a la cancel·lació d'aquest les quantitats que la Diputació li lliure en concepte de satisfacció dels deutes que per exercicis anteriors tenia pendents amb el consorci esmentat.  
Tercer  
El CONVASER, una vegada subscrit el corresponent contracte de préstec a què fa referència aquest acord, prendrà totes les mesures que a l'efecte li habilite la legislació vigent perquè la Diputació Provincial de València done cobertura a les obligacions pendents, derivades de la seua condició de partícip en el consorci.  
La Generalitat Valenciana i el CONVASER, en el cas que la Diputació esmentada no haja fet efectives les seues obligacions abans del 15 de novembre d'enguany, formalitzaran un contracte de cessió dels crèdits contrets i deguts per la Diputació Provincial, en virtut de la seua condició de partícip en el consorci.  
Cessió que tindrà funció resolutòria de les obligacions derivades del préstec objecte d'aquest acord, en els termes previstos en el punt seté d'aquest.  
Quart  
A l'efecte del que disposen els punts anteriors s'autoritza l'habilitació en el capítol VIII «Actius financers» del programa 313.10 Serveis Socials, del corresponent projecte financer per un import de 385 milions de pessetes.  
Cinqué  
Com a mitjà de finançament s'autoritza l'augment del capítol VIII del pressupost d'ingressos de la Generalitat Valenciana en 385 milions de pessetes.  
Sisé  
La formalització del contracte de préstec a què fa referència aquest acord, requerirà informe previ de l'Institut Valencià de Finances.  
Seté  
La formalització, si s'escau, de la cessió de crèdits a què fa referència el punt tercer, comportarà per al CONVASER i respecte al préstec a què fa referència aquest acord, l'alliberament de l'obligació de tornar fins l'import que resulte de la cessió esmentada.  
Vuité  
Com a conseqüència del que disposa el paràgraf primer del punt tercer d'aquest acord, la Junta General del CONVASER abans del 30 de maig d'enguany haurà de comunicar a la Conselleria de Treball i Afers Socials i a la Intervenció General de la Generalitat Valenciana les mesures que hagués adoptat amb la finalitat que la Diputació Provincial de València done cobertura a les obligacions pendents.  
València, 10 de gener de 1995  
El conseller secretari del Govern Valencia,  
LUIS BERENGUER FUSTER